Iračan bo v zaporu šest let, nato ga čaka izgon iz Slovenije

Na novogoriškem okrožnem sodišču so 26-letnega Iračana, ki je 7. julija popoldne na izvozu hitre ceste H4 na Vogrskem poskušal ubiti taksista, mu ukrasti vozilo in umoriti policista, obsodili na šest let zapora, za tem pa ga čaka še najdaljši, petletni izgon iz Slovenije. Razglasitve sodbe Amar Yassin Al Hamdani danes ni poslušal.

Iračan je dejanja iz obtožbe v četrtek priznal. Foto: Leo Caharija

NOVA GORICA > “Hotel sem ga ubiti, božja roka me je vodila,” je o napadu na policista v četrtek na predobravnavnem naroku dejal 26-letni Iračan, ki je v začetku julija z olfa nožem ranil tudi taksista in mu poskušal vzeti vozilo. Sodnik Igor Majnik je v celoti sledil predlogu tožilke Ane Radovanović Širok, ki je za napadalca predlagala enotno šestletno zaporno kazen za tri kazniva dejanja. Amar Yassin Al Hamdani je tako kriv poskusov uboja taksista, odvzema motornega vozila in umora policista. Tožilka je za poskus uboja taksista Ervina Viktorja S. predlagala dve leti zapora, štiri leta zaradi poskusa umora policista Bojana Z. ter pet mesecev za poskus odvzema vozila.

“Obtoženi, ki ni imel nobenih dovoljenj za bivanje in delo pri nas, je storil huda kazniva dejanja zoper človeka. Pri tem je bil vztrajen, brezobziren in brezkompromisen. Dogajanje je trajalo več časa, saj se ni želel umiriti niti predati,” je sodnik Majnik pojasnil odločitev sodišča. Poleg enotne šestletne kazni in petletnega izgona iz Slovenije po prestani kazni je Iračanu podaljšal pripor.

“To je teptanje dostojanstva vseh državljanov Slovenije” “Namen Sindikata policistov Slovenije ni, da bi sodili delo tožilstva. Vsekakor pa si vzamemo to pravico, da z ogorčenjem ugotavljamo, da ta sodba, ki jo sodišče izreče v imenu ljudstva, ni v imenu 8000 slovenskih policistov, njihovih družin, svojcev, otrok ...” je včeraj izrečeno sodbo zoper 26-letnega Iračana komentiral predsednik SPS Kristjan Mlekuš. V sindikatu so bili nad predlagano kaznijo za tri kazniva dejanja - med drugim poskusa umora policista - ki jih je storil Iračan, ogorčeni že prejšnji teden. “To ni le teptanje dostojanstva oškodovanega taksista in policista, ampak vseh državljanov Slovenije, še zlasti glede na obnašanje, ki ga je obtoženi izkazal pri očitanih kaznivih dejanjih ter v sodni dvorani,” je še menil in se na glas spraševal, kam ga bodo po prestani kazni sploh izgnali. “Tožilci delujejo v imenu države, policisti pa državo varujejo. Kot kaže, se pri nas, glede na zagrožene in nato izrečene mile kazni, kriminal splača,” je sklenil.

Hitra reakcija države

Tožilka, ki je potrdila, da v preiskavi nihče ni predlagal izvedenskega mnenja za Iračana, po sodbi ni komentirala odziva Sindikata policistov Slovenije, ki je ogorčen nad milim predlogom tožilstva, je pa pojasnila, da predlog ustreza zakonskim določilom.

“Mnenja sindikata ne bi želela komentirati, glede tega kazenskega postopka pa lahko povem, da je bila zato, ker je bil napaden policist, izbrana strožja pravna kvalifikacija - poskus kaznivega dejanja umora in ne poskus uboja, kot v primeru taksista,” je pojasnila. “Kot zelo pomembno štejem, da smo bili priča hitri reakciji države in hitremu postopku, ki se je končal z večletno zaporno kaznijo in izgonom tujca iz države. Zanj je zgodba zaključena, za ostale morebitne osumljence pa je to pozitivno sporočilo, da se lahko pri nas nadejajo hitre reakcije, večletne zaporne kazni in hitre presoje,” je še dodala.

Tožilstvo je pri predlogu kazni upoštevalo sodno prakso, priznanje krivde, opravičilo storilca na kraju dejanja. Milejše kazni je predlagalo, ker so vsa dejanja ostala pri poskusu, s priznanjem je obtoženi skrajšal postopek, taksist in policist pa nista bila poškodovana.

Dolge in mučne minute za taksista in policista

Ob prebiranju sodbe, kaj natanko se je dogajalo prve julijske nedelje na izvozu hitre ceste H4 na Vogrskem, se je vnovič zazdelo, da so to bili izredno dolgi in mučni trenutki tako za taksista kot policista.

Na izvozu za Vogrsko je taksist zapeljal s hitre ceste, ko je ugotovil, da tujec nima denarja za plačilo prevoza do Ljubljane. Tedaj mu je 26-letnik na vrat prislonil olfa nož in mu grozil, da ga bo ubil. Pri tem ga je porezal po desni strani vratu. Taksist je nato skočil iz avta in stekel po cesti, Iračan pa je skušal vozilo spraviti v pogon s stikanjem žic pod volanom.

Takrat sta na Vogrsko prihitela novogoriška policista in Iračanu preprečila krajo vozila. Ker se na njune pozive, naj stopi iz vozila, odvrže nož in se uleže na tla, ni odzval, je eden od policistov najprej v zrak s pištolo izstrelil opozorilni strel. Iračan je večkrat zavpil: “Če ne boste vi ubili mene, bom pa jaz vas.” Nato je z nožem napadel drugega policista, ki ga je skušal umiriti s solzivcem, vmes pa večkrat zavpil: “Alah je velik”. Zato ga je drugi policist ustrelil v spodnji del desne noge, šele takrat je osumljeni prenehal z napadom in grožnjami ter se predal.